<classify> KESI ya uhujumu uchumi inayowakabili, mmiliki wa Kampuni ya Kufua Umeme ya Independent Power IPTL, Harbinder Seth na mfanyabiashara, James Rugemarila katika Mahakama ya Hakimu Mkazi Kisutu, imeendelea kupigwa kalenda kwa kuwa upelelezi bado haujakamilika.Wakili wa Taasisi ya Kuzuia na Kupambana na Rushwa Takukuru, Leonard Swai alidai jana mbele ya Hakimu Mfawidhi, Kelvin Muhina kuwa kesi hiyo imepangwa kwa ajili ya kutajwa na kwa upelelezi haujakamilika. Swai aliomba mahakama hiyo ipange tarehe nyingine kwa ajili ya kutajwa kwa shauri hilo na kuangalia kama upelelezi utakuwa umekamilika au la. Hata hivyo, Hakimu Muhina alisema Hakimu Mkazi Mkuu, Huruma Shaidi, anayesikiliza shauri hilo anaumwa, hivyo aliahirisha kesi hiyo hadi Agosti 30, mwaka huu kwa ajili ya kutajwa.Washitakiwa hao wanakabiliwa na mashitaka 12 ya uhujumu uchumi ikiwemo kula njama, kughushi nyaraka, kutoa nyaraka, kujipatia fedha utakatishaji fedha na kusababishia serikali hasara ya dola za Marekani 22, 198,544.60 na Sh bilioni 309.1. Inadaiwa kuwa Oktoba 18, 2011 na Machi 19 , 2014 jijini Dar es Salaam walikula njama katika nchi za Afrika Kusini, Kenya na India ili kutenda kosa.Aidha, inadaiwa katika mashitaka ya kujipatia fedha kwamba kati ya Novemba 28 na 29, 2011 na Januari 23,2014 katika Makao Makuu ya Benki ya Stanbic Kinondoni na Benki ya Mkombozi Tawi la Mtakatifu Joseph, kwa ulaghai washitakiwa hao walijipatia kutoka Benki Kuu ya Tanzania BoT, Dola za Marekani 22,198,544.60 na Sh 309,461,300,158.27.Pia washitakiwa wote wanadaiwa kuisababishia serikali hasara, ambapo inadaiwa walitenda makosa hayo Novemba 29, 2013 katika Benki ya Stanbic Tawi la Kati Kinondoni, kwa vitendo vyao waliisababishia serikali hasara ya Dola za Marekani 22, 198, 544.60 na Sh 309,461,300,158.27. Kati ya Novemba 29,2013 na Januari 23, 2014 maeneo tofauti Dar es Salaam kwa pamoja, walitenda kosa la kutakatisha fedha kwa kuchukua fedha kutoka BoT ambazo ni dola za Marekani milioni 22.1 na Sh bilioni 309.4 wakati wakijua fedha hizo ni zao la kujihusisha na genge la uhalifu.Washitakiwa wamerudishwa rumande kwa kuwa mashitaka hayo hayana dhamana.  <topic>: kitaifa 